钦定古今图书集成/历象汇编/岁功典/第049卷 > 《荆楚岁时记》 > 五月俗忌
## 钦定古今图书集成/历象汇编/岁功典/第049卷 > 《荆楚岁时记》 > 五月俗忌

五月俗称“恶月”，多禁忌曝床荐席，及忌盖屋。

按《异苑》云：新野庾寔尝以五月曝席，忽见一小儿死在席上，俄失之。其后寔子遂亡，或始于此。或问董勋曰：“俗五月不上屋。云：五月人或上屋，见影魂便去。” 勋答曰：“‘秦始皇自为之禁，夏不得行，汉魏未改。按《月令》，仲夏可以居高明，可以远眺望，可以升山陵，可以处台榭’。郑元以为顺阳在上也。今云不得上屋，正与礼” 反。敬叔云“见小儿死而禁暴席” 何以异？此俗人月讳，何代无之，但当矫之归于正耳。